b'\n_START_ARTICLE_\nTel\xc5\xa1i\xc5\xb3 Vyskupo Vincento Borisevi\xc4\x8diaus kunig\xc5\xb3 seminarija\n_START_SECTION_\nIstorija\n_START_PARAGRAPH_\nTel\xc5\xa1i\xc5\xb3 kunig\xc5\xb3 seminarija \xc4\xafkurta 1927\xc2\xa0m. spalio 4 d. Jos \xc4\xafsteigim\xc4\x85 l\xc4\x97m\xc4\x97 siekis padidinti Tel\xc5\xa1i\xc5\xb3 vyskupijoje dirban\xc4\x8di\xc5\xb3 kunig\xc5\xb3 skai\xc4\x8di\xc5\xb3. 1926 m. baland\xc5\xbeio 4 d. \xc4\xafk\xc5\xabrus Lietuvos ba\xc5\xbenytin\xc4\x99 provincij\xc4\x85, buvo \xc4\xafsteigta ir nauja Tel\xc5\xa1i\xc5\xb3 vyskupija, o pirmuoju Tel\xc5\xa1i\xc5\xb3 vyskupu paskirtas Justinas Staugaitis. \xc4\xaek\xc5\xabrus vyskupij\xc4\x85, paai\xc5\xa1k\xc4\x97jo, kad Kauno kunig\xc5\xb3 seminarijoje i\xc5\xa1 Tel\xc5\xa1i\xc5\xb3 vyskupijos studijuoja tik 26 klierikai, o vyskupijoje jau dirbantys kunigai buvo vyresnio am\xc5\xbeiaus. Tod\xc4\x97l buvo apsispr\xc4\x99sta steigti Tel\xc5\xa1iuose kunig\xc5\xb3 seminarij\xc4\x85, kuri b\xc5\xabt\xc5\xb3 atsakinga u\xc5\xbe kunig\xc5\xb3 vyskupijai rengim\xc4\x85._NEWLINE_\xc4\xaekurtos seminarijos rektoriumi paskirtas kanauninkas Vincentas Borisevi\xc4\x8dius, d\xc4\x97styti pakviesti kan. Jurgis Galdikas, prel. Justinas Juodaitis, kun. Teodoras Budraitis, Feliksas Kudirka, Juozas Ma\xc4\x8dernis. \xc4\xae pirmus du kursus \xc4\xafstojo 43 klierikai. I\xc5\xa1 prad\xc5\xbei\xc5\xb3 seminarija veik\xc4\x97 senuosiuose bernardini\xc5\xb3 vienuolyno namuose, bet jau 1928\xc2\xa0m. perkelta \xc4\xaf naujas patalpas. \xc5\xa0i\xc5\xb3 patalp\xc5\xb3 projekt\xc4\x85 pareng\xc4\x97 ir patvirtino in\xc5\xbeinierius Povilas Tara\xc4\x8dkovas. Statybos, \xc4\xafrengimas, baldai ir kita kainavo 382 702 Lt. 1930\xc2\xa0m. seminarijoje mok\xc4\x97si 90 student\xc5\xb3. 1932\xc2\xa0m. bir\xc5\xbeelio 12 d. kunigais \xc4\xaf\xc5\xa1ventinti pirmieji 9 seminarijos aukl\xc4\x97tiniai - Povilas Baltrimas, Pranas Baltrumas, Bronius Barauskas, Juozas Lechavi\xc4\x8dius, Kazimieras Mockus, Antanas Ri\xc4\x8dkus, Pranas Tamo\xc5\xa1auskas, Stanislovas Vaitelis ir Jonas V\xc4\x97lutis. Iki 1940\xc2\xa0m. parengta apie 150 kunig\xc5\xb3._NEWLINE_1940\xc2\xa0m. seminarijos rektoriumi vietoje V. Borisevi\xc4\x8diaus, kuris tapo vyskupu, paskirtas Pranci\xc5\xa1kus Ramanauskas. Ta\xc4\x8diau jau tais pa\xc4\x8diai metais sovietams u\xc5\xbe\xc4\x97mus Lietuv\xc4\x85, seminarija u\xc5\xbedaryta. Seminarijos patalpose \xc4\xafrengta karo ligonin\xc4\x97, klierikai perkelti \xc4\xaf Kauno kunig\xc5\xb3 seminarij\xc4\x85 1941\xc2\xa0m. rugs\xc4\x97jo 15 d. seminarija v\xc4\x97l atidaryta. 1946\xc2\xa0m. pavasar\xc4\xaf seminarijos veikla pakartotinai sustabdoma. U\xc5\xbedarius seminarij\xc4\x85, jos patalpose veik\xc4\x97 mokytoj\xc5\xb3 seminarija, v\xc4\x97liau \xc4\xafrengta kur\xc4\x8di\xc5\xb3j\xc5\xb3 internatin\xc4\x97 mokykla._NEWLINE_1989\xc2\xa0m. vyskupo Antano Vai\xc4\x8diaus iniciatyva Tel\xc5\xa1i\xc5\xb3 kunig\xc5\xb3 seminarija v\xc4\x97l prad\xc4\x97jo savo veikl\xc4\x85. 1994\xc2\xa0m. \xc4\xafkurta ma\xc5\xbeoji kunig\xc5\xb3 seminarija, 2003\xc2\xa0m. Lietuvos vyskup\xc5\xb3 konferencijos nutarimu \xc4\xafkurtas propedeutinis kursas \xc5\xbdemai\xc4\x8di\xc5\xb3 Kalvarijoje.'